महाराष्ट्र से चलकर जंतर मंतर पर इन बच्चों का आना हम सबकी नाकामी है. मैं जानता हूं कि अब हम सब अपनी हर तरह की नाकामी से सामान्य हो चुके हैं. फर्क नहीं पड़ता, मगर ये बच्चे एक और बार प्रयास कर रहे हैं कि झूठे आंसू रोने वाली सरकारें अगर कुछ करती हैं तो उनका असर कहां है. क्या उस व्यवस्था को शर्म आ रही है जिसने इन बच्चों को सिर्फ आश्वासन दिया है. मुआवज़ा दिया है मगर किसानों की समस्या का समाधान कहां है. कब होगा. नेताओं की रैलियां देखिये. वो हर चुनाव में आलीशान होती जा रही हैं. उनके पास कहां से इतना पैसा आता है. क्या आप वाकई मानते हैं कि वो व्हाईट मनी का पैसा रैलियों में उड़ा रहे हैं. जिस देश की राजनीति जहां छक कर नोट उड़ाती है उस देश की राजनीति क्यों नहीं इन सवालों का समाधान करती है. आखिर नेताओं के ऐश तो कभी कम नहीं होते हैं, क्या आपने कभी नेता को ट्रेन से चलकर चुनाव प्रचार पर जाते देखा है, तो फिर ये किसान कैसे मर रहे हैं. उनके बच्चे क्यों अनाथ हो रहे हैं.